text: 24-årig mand har meldt sig i voldtægtssag
  06 marts 2011 kl. 18.12
  En 24-årig mand fra Kolding har sent søndag eftermiddag meldt sig på politigården i Esbjerg - og han er nu til afhøring om sin udlægning af en anmeldelse om voldtægt i Ribe i nat.
  En 28-årig kvinde fra Østjylland, der var på vej hjem til en venindes lejlighed fra en tur i nattelivet i Ribe, anmeldte i morges en grov voldtægt på åben gade.
  I en smøge, der forbinder Saltgade med et parkerings-areal blev hun overfaldet og udsat for fuldbyrdet voldtægt.
  -  Hun er blevet overfaldet af en mand, som hun tilfældigt mødte på gaden kort før overfaldet og vekslede et par ord med. Her fortalte manden, at han var fra Kolding, oplyste vagtchef Michael Skaarup fra Syd- og Sønderjyllands Politi til TV SYD søndag formiddag.
  Efter afhøringer af den 24-årige mand søndag aften vil politiet afgøre om han skal løslades eller fremstilles i grundlovsforhør.
  Den 28-årige kvinde fortsatte alene, men manden fulgte efter hende og angreb hende. Overfaldet var så voldsomt, at kvinden har fået sårskader på albuer og knæ.
  